《失砚叹》
明代·方孝孺

吾家石砚玄玉色，来自扶桑海中国。荡摩日月露光精，吞吐波涛含润泽。

天生奇质为世用，海王龙伯不敢匿。少时得之方外人，四座传玩皆叹息。

二十年来亲翰墨，北走洙泗西梁益。钱塘会稽屡游历，鬼神呵护同珙璧。

水怪山精皆辟易，佐我为文写胸臆。上探玄化与为敌，宣畅民彝辅皇极。

云雨布濩飞霹雳，倏忽变迁靡定迹。谬致声名惊四方，招谤速侮不煖席。

其间损益两相𥙷，砚也于余良尽职。岂知万事不可料，昔者相亲今不得。

潼关群盗何大剧，窃瞰行人俟昏黑。金钱虽失不足叹，此砚使我深痛惜。

我非玩物有偏爱，又非昧理苦蔽惑。直伤美器不遇主，有似贤才受驱迫。

真卿奉使陷叛臣，苏武持节幽异域。忠肝义胆贯天地，岂忍包羞污凶逆。

孔子春秋至谨严，细事不肯登简策。大弓宝玉二物耳，特书盗窃惩乱贼。

我诛鼠辈恨无力，著作有心禆六籍。何时见汝生羽翼，奋飞重来侍吾侧。

不然变化为星辰，照临下土常烜赫。外物聚散如置奕，胡为念汝长戚戚。

君不见自我得之失无憾，不如萧公差达识。

作者简介：方孝孺（1357—1402年7月25日），宁海人，字希直，一字希古，号逊志，曾以“逊志”名其书斋，因其故里旧属缑城里，故称“缑城先生”；又因在汉中府任教授时，蜀献王赐名其读书处为“正学”，亦称“正学先生”，明朝大臣、学者、文学家、散文家、思想家。后因拒绝为发动“靖难之役”的燕王朱棣草拟即位诏书，被朱棣杀害。南明福王时追谥“文正”。